Vlada Republike Hrvatske osigurala je besplatne udžbenike za sve učenike osnovnih škola, Grad Zadar će za školsku 2020./2021. godinu financirati nabavu drugih obrazovnih materijala (odabrane radne bilježnice od 1. do 8. razreda i geografski atlas za učenike 5. razreda) za sve učenike Grada Zadra.

Roditelji će morati sami kupiti likovne mape za sve razrede i kutije materijala za tehničku kulturu za razrede od 5. do 8. ali tek nakon dogovora sa razrednicima, odnosno predmetnim učiteljima, svoje djece (početkom rujna).

Odredbom članka 14. Zakona o udžbenicima i drugim obrazovnim materijalima za osnovnu i srednju školu (NN, 116/18) propisano je da se sredstva za nabavu udžbenika za učenike osnovnih škola osiguravaju u državnom proračunu.

Udžbenici nabavljeni sredstvima Državnog proračuna vlasništvo su škole, a postupanje s udžbenicima regulirano je Naputkom o načinu uporabe, vraćanju i obnavljanju udžbenika i drugih obrazovnih materijala financiranih sredstvima iz Državnog proračuna (NN, 46/19) (u privitku na dnu stranice).

**U školskoj godini 2020./2021. bit će u uporabi dvije vrste udžbenika:**

**Postojeći udžbenici**- udžbenici za obvezne i izborne nastavne predmete koji su odobreni 2014. godine i koji će se koristiti u 4. i 8. razredu za sve nastavne predmete osim za biologiju, kemiju i fiziku osmog razreda. Udžbenici za obvezne i izborne nastavne predmete koji su odobreni 2018./2019. za 1. i 5. razred te kemija, biologija i fizika za 7. razrede.

**Novi udžbenici** - udžbenici koji će se koristiti od sljedeće školske godine, 2020./2021. u razredima u kojima kreće primjena novih kurikuluma. To se odnosi na sve nastavne predmete, obvezne i izborne u 2.,3.,6. i 7. razredu te za nastavu kemije, biologije i fizike u 8. razredu.

Državnim proračunom nisu osigurana sredstva za druge obrazovne materijale (radne bilježnice, zbirke, atlasi, likovne mape, kutije s radnim materijalom za tehnički odgoj).

Drugi obrazovni materijali financirati će se iz proračuna Grada Zadra za sve učenike.

Objavljujemo popis udžbenika i drugih obrazovnih materijala za školsku godinu 2020./2021.